### 18.     Beslutning om etablering af et område med folkenatur i Kalundborg by

**Åbent**

Sagsnr.: 326-2021-18441       J.nr.: 04.01.00           Dokumentnr.:
326-2021-120933

**Sagstype**

Beslutning.

**Resume og sagens baggrund**

Lokale initiativtagere har henvendt sig til Kalundborg
Kommune med et forslag om etablering af et naturområde i Kalundborg by. Det er
tanken, at området skal etableres og drives via fonde og frivillige lokale
kræfter. Administrationen har været i dialog med initiativtagerne om udpegning
af et egnet område, og der skal nu træffes beslutning om, at der kan arbejdes
videre med projektet, og at kommunen kan stille et konkret areal til rådighed
for projektet.

**Indstillinger**

Chefen for Vej, Ejendom indstiller, at det konkret udpegede
areal stilles til rådighed for etablering af et nyt naturområde, der etableres
og drives via fonde og frivillige lokale kræfter.

**Behandling**

Teknik- og Miljøudvalget.

**Sagsfremstilling**

Administrationen har sammen med lokale initiativtagere
undersøgt mulighederne for etablering af et naturområde på et areal nord for
Jernholtparken. Arealet har igennem en årrække været en del af de arealer, som
kommunen har forpagter på, og det ligger i dag som græsareal.

De lokale initiativtagere har nu sendt et oplæg til en
ændret udnyttelse af området, hvor der lægges vægt på udbygning af forskellige
naturtyper og rekreative muligheder, idet der samtidig tages hensyn til
arealets naboer. Se Bilag 1. På den baggrund skal der nu træffes beslutning om,
at der kan arbejdes videre med projektet.

Beskrivelse af arealet

Arealet ligger i et tæt udbygget parcelhuskvarter, hvor der fra
initiativtagerne ses et behov for et rekreativt område. Arealet er kuperet og har
mange forskellige jordtyper. Der er derfor gode muligheder for at lave et spændende
naturområde med flere forskellige naturtyper. Se Bilag 2.

Det er tanken, at der skal etableres en mosaik af overdrev,
skov og enkeltstående træer. Etableringen af træer vil ske med mest mulig
hensyntagen til arealets naboer. Plantning af træer vil fortrinsvis foregå ved,
at der skaffes fondsmidler og lokale donationer.

Projektet vil understøtte de aktiviteter og initiativer, der
knytter sig til konkurrencen om at blive ”[adresse] vildeste kommune”.

Der er en forpagter på arealet, og der er en dialog med
forpagteren omkring en ændring af forpagtningsaftalen.

Den videre proces

Fra initiativtagerne lægges der op til, at lokalbefolkningen
skal involveres, da der bor mange i området omkring det udpegede areal. Dette
vil blive skudt i gang ved et offentligt møde i området umiddelbart efter
sommerferien i 2021, og det er initiativtagernes ønske, at tilplantning af
arealet påbegyndes sidst på efteråret 2021.

**Økonomiske konsekvenser**

I forbindelse med en eventuel ændring af
forpagtningsaftalen, vil der være en mindreindtægt.

Som udgangspunkt skal projektet etableres og drives via
fonde og lokale kræfter. Hvis dette over tid ikke vil kunne fortsættes, vil
kommunen overtage drift og vedligehold af området.

**Bilag**

|  |  |
| --- | --- |
| Bilag 1 - Brev fra lokale initiativtagere | 326-2021-124528 |
| Bilag 2 - Eksisterende forhold - Folkenatur i Kalundborg | 326-2021-128081 |
| Bilag 3 - Principskitse - Folkenatur i Kalundborg | 326-2021-128084 |